बेवकूफियां को हबीब फैज़ल ने लिखा है, जिनका नाम बैंड बाजा बारात और दो दूनी चार जैसी फिल्मों से जुड़ा है। 'बेवकूफियां' में हबीब की कहानी निराश करती है। हबीब ने बॉलीवुड की हजारों बार दोहराई गई कहानी को थोड़े परिवर्तन और आधुनिक किरदारों के साथ पेश किया है। लड़का-लड़की राजी हैं, लेकिन पिता बीच में दीवार है। पिता का मानना है कि प्यार ही सब कुछ नहीं होता, पैसा भी अहम होता है।

इस कहानी को आर्थिक मंदी, क्रेडिट कार्ड जंकीस कपल और पैसों को लेकर बदलते समीकरण के इर्दगिर्द बुना गया है। फिल्म जिस तरीके से शुरू होती है और एक अच्छी फिल्म की संभावना बनती हैं, वो फिल्म के खत्म होने के पहले ही दम तोड़ देती हैं। अच्छी बात यह है कि पूरा ड्रामा हल्का-फुल्का रखा गया है और कहानी में दम नहीं होने के बावजूद हास्य का स्तर फिल्म में रूचि बनाए रखता है।

मोहित (आयुष्मान खुराना) और मायरा (सोनम कपूर) एक यंग मिडिल क्लास कॉरपोरेट कपल है। मोहित 65 हजार रुपये महीना कमाता है, लेकिन मायरा के आईएएस अफसर पिता विनोद सहगल (ऋषि कपूर) को यह कम लगता है। उनका मानना है कि पैसों के अभाव में मायरा की वे कई इच्छाएं पूरी नहीं कर पाए हैं, इसलिए मायरा को शादी करोड़पति से करना चाहिए।

मायरा की जिद के आगे सहगल साहब थोड़ा झुकते हैं और मोहित को परखने का फैसला करते हैं। इसी बीच आर्थिक मंदी के कारण मोहित की नौकरी चली जाती है। मोहित और मायरा यह बात पिता सहगल से छिपाते हैं। मोहित तीन महीने बेकार बैठा रहता है और पैसों की कमी से जूझता है। इसका असर मायरा के साथ उसके रिश्तों पर भी होता है और दोनों में ब्रेक अप हो जाता है। दूसरी ओर मायरा के पिता शादी के लिए राजी हो जाते हैं। कैसे स्थिति सुलझती है, यह फिल्म में ड्रामेटिक तरीके से दिखाया गया है।

फिल्म की कहानी बेहद सरल है, लेकिन बजाय आर्थिक मंदी से दो प्रेमियों के बिगड़ते रिश्ते पर फोकस करने और दो जनरेशन के बीच के गैप को हाइलाइट करने के सारा ध्यान मोहित की परीक्षा लेने में लगाया गया है, जिससे कहानी बेहद रूटीन हो गई है। मोहित के जॉब छूटने के बाद उसका नौकरी खोजने में लंबा समय वक्त बरबाद करना और फिर कॉफी शॉप में अपनी योग्यता से छोटा काम करने वाला ट्रेक कहानी में फिट नहीं होता। मायरा और मोहित को प्रेम में डूबा बताया गया है, लेकिन छोटी-सी बात पर उनका ब्रेक-अप करना तर्कसंगत नहीं लगता। फिल्म का क्लाइमेक्स भी सुविधानुसार लिखा गया है।

कहानी में दम नहीं होने के बावजूद दिलचस्प किरदार, उनके बीच होने वाले संवाद तथा निर्देशक का हल्का-फुल्का ट्रीटमेंट फिल्म में दिलचस्पी बनाए रखता है। निर्देशक नुपूर अस्थाना का प्रस्तुतिकरण उम्दा है, हालांकि कहानी से उन्हें विशेष मदद नहीं मिली है। फिल्म का संगीत एक और नकारात्मक पाइंट है। गीतों को लिखा तो अच्छा गया है, लेकिन धुनों में दम नहीं होने से वे असर नहीं छोड़ते। कुछ गानों की फिल्म में सिचुएशन भी ठीक से नहीं बनाई गई है।

ऋषि कपूर फिल्म की जान हैं और उम्र के इस मोड़ पर उन्हें दिलचस्प भूमिकाएं निभाने को मिल रही हैं। ऊपर से कड़क और भीतर से नरम इंसान की भूमिका उन्होंने खूब निभाई है। आयुष्मान खुराना की एक्टिंग में वैरायटी नहीं दिखी। पूरी फिल्म में वे एक-सा चेहरा लिए घूमते रहे। सोमन कपूर और उनकी केमिस्ट्री फीकी रही। सोनम कपूर बेहद स्टाइलिश दिखी, लेकिन अभिनय के मामले में अभी भी वे कच्ची साबित होती हैं।

बेवकूफियां में एक अच्छी फिल्म की संभावनाएं थीं, लेकिन उनका दोहन नहीं हो सका।


बैनर :
यशराज फिल्म्स

निर्माता :
आदित्य चोपड़ा

निर्देशक :
नुपुर अष्ठाना

संगीत :
रघु दीक्षित

कलाकार :
आयुष्मान खुराना, सोनम कपूर, ऋषि कपूर

सेंसर सर्टिफिकेट : यूए * 1 घंटा 59 मिनट